1 dood ná skote by hospitaal klapArgieffoto: http://www.jameschesley.com/ Die polisie ondersoek onder meer ’n saak van poging tot moord nadat ’n pasiënt Vrydag skote in ’n staatshospitaal in Polokwane afgevuur het en in die proses doodgeskiet is. Kol. Moatshe Ngoepe, woordvoerder van die polisie, het gesê ’n pasiënt is omstreeks 17:30 vanaf Venda na die Polokwane Provinsiale Hospitaal vervoer. Met die pasiënt se aankoms by die hospitaal het hy egter ’n vuurwapen uitgeruk en skote in een van die sale afgevuur. Volgens Ngoepe is daar onder meer op ’n verpleër geskiet. “Kort daarna is daar nog ’n skoot gehoor en later is die pasiënt in ’n plas bloed op die vloer van die saal aangetref met die vuurwapen wat langs sy liggaam gelê het,” het Ngoepe gesê. Die polisie is na die toneel ontbied waar die pasiënt dood verklaar is. ’n Voorlopige ondersoek toon dat die vuurwapen aan die oorledene behoort. Hy is as die 36-jarige Thizwilonde Mochatau, ’n sakeman van Thohoyandou, geïdentifiseer. Die motief vir die voorval is in dié stadium nog onbekend.